Verstappen en Leclerc sorg vir riller-ren in OostenrykRed Bull se Max Verstappen van Nederland vier sy oorwinning op die podium by die Formule Een Grand Prix in Oostenryk by die Red Bull Ring-renbaan in Spielberg (30 Junie 2019). (Foto: AP Photo/Ronald Zak) Twee 21-jarige renjaers, Max Verstappen (Red Bull) en Charles Leclerc (Ferrari), het Sondag in Spielberg nie net ŉ einde aan Lewis Hamilton en die Mercedes-span se absolute oorheersing in vanjaar se Formule Een-reeks gemaak nie, maar hulle het nuwe lewe in vanjaar se saai reeks geblaas. Verstappen het op die Red Bull Ring-baan die son nog helderder laat skyn op die duisende Nederlandse ondersteuners, byna almal geklee in oranje, toe hy die Oostenrykse Grand Prix in 1:22:01.822 gewen het. Hy is 2.724 sekondes ná hom gevolg deur Charles Leclerc (Ferrari) en dan Valtteri Bottas (Mercedes), Sebastian Vettel (Ferrari), Hamilton en Lando Norris (McLaren). Dit was ŉ dramatiese ren, want Hamilton, wat ses van die eerste agt renne vanjaar gewen het, het vroeg reeds probleme met sy voorste drukvlerk ondervind. Hy was nooit ŉ faktor nie, veral nie ná ŉ lang kuipestop om die drukvlerk te vervang nie. Ferrari se Charles Leclerc van Monaco skud hande met spanlede nadat hy tweede geëindig het by die Formule Een Grand Prix in Oostenryk by die Red Bull Ring-renbaan in Spielberg (30 Junie 2019). (Foto: AP Photo/Ronald Zak) Boonop was daar kommunikasieprobleme tussen Vettel en sy tegnici toe hulle nie voorbereid was toe hy die eerste keer bande omgeruil nie. Daar was ŉ behoorlike geskarrel voordat Vettel, darem sonder dat hy te veel tyd ingeboet het, kon voortjaag. Vettel het later ook vir ŉ tweede kuipestop aangedoen om weer bande om te ruil, maar selfs die sagter bande het nie die nodige impak gemaak nie. Sy groot troosprys was darem dat hy vir Hamilton verbygesteek het. Intussen het Leclerc, wat tot in die 69ste ronde voor was, en Verstappen gesorg dat die adrenalien van elke ondersteuner vloei. Verstappen het sy kans gebruik en Leclerc verbygesteek. Leclerc was aan sy buitekant in die draai, maar Verstappen het sy lyn behou en hulle het liggies teen mekaar gebots waarna Leclerc van die baan gejaag het. Ferrari se Charles Leclerc van Monaco (links) kyk toe terwyl Red Bull se Max Verstappen van Nederland sjampanje op een van sy spanlede gooi op die podium tydens die Formule Een Grand Prix in Oostenryk by die Red Bull Ring-renbaan in Spielberg (30 Junie 2019). (Foto: AP Photo/Ronald Zak) Die voorval is ná die ren ondersoek. Dit was die jong Nederlandse Belg, wie se pa, Jos Verstappen, twee Formule Een-renne in sy loopbaan gewen het, se tweede opeenvolgende oorwinning in Oostenryk. Dit was ook net die regte doepa wat Formule Een nodig gehad het om nie in ŉ groef van eentonigheid te beland nie. Hamilton is steeds gemaklik voor in vanjaar se reeks, gevolg deur Bottas en Vettel.